הכפרים צור, ג'בארה וא – ראס יושבים ממזרח לעיר טייבה, במרחק שבין 1.5 ק"מ ל – 5 ק"מ מגבול העיר טייבה והקו הירוק. השטחים החקלאיים של כפרים אילו נושקים לשטחי טייבה והם מושאי עתירה שהגישו תושבי הכפרים כנגד התוואי שהוצע למכשול קו התפר. אוכלוסיית הכפרים, המונה למעלה מ – 2,000 איש, מתפרנסת בעיקר מחקלאות.
התוואי המוצע מדרום לצומת שופה יורד דרומה בצמוד לבתים ולחממות של הכפר ג'בארה, במרחק של כ – 1,200 מ' מבתי העירה טייבה. מדרום לכפר ג'בארה פונה התוואי בחדות מזרחה, בעוטפו את הכפר, ובהמשכו חוצה את מטעי הזיתים בכיוון דרום מזרח בואך א – ראס. בנקודה זו התוואי המוצע הנו במרחק של כ – 3.5 ק"מ מבתי העיר טייבה. מדרום לא – ראס יורד התוואי המוצע במדרון תלול לאפיק נחל אברך, עובר בתוך הואדי בכיוון צפון מערב ולאחר מכן מתפתל במעלה ההר אל כביש הגישה להתנחלות סלעית.
התוואי המוצע עובר בקרבה רבה מדי לבתי הכפרים ג'בארה וא- ראס. התוואי המוצע אינו מסתמך על דרכים קיימות ובכך פגיעתו הסביבתית גדולה ביותר.
עוד טענה 'במקום' כי בניגוד למוצהר על ידי מערכת הביטחון, התוואי המוצע אינו שולט טופוגרפית על גזרת טול-כרם וכי בתנאים הטופוגרפיים הקיימים לא ניתן ליצור מרחב בטחון שהוא אזור פתוח. ובמידה ונדרשת הפרדה בין שטחי ישראל לבין הגדה המערבית יש לעשות זאת באמצעים טכניים משוכללים ולא בהסתמכות על שטחים נרחבים.
'במקום' הציעה תוואי אלטרנטיבי לאורך דרכים קיימות, שיעבור בין האדמות של תושבי הכפרים א – ראס, ג'בארה וכפר צור לבין אדמות העיר טייבה שבישראל, על מנת שלא יפגעו המטעים המעובדים על ידי תושבי הכפרים ולא תיפגע פרנסתם.